TMI เปิดตัวสินค้าใหม่ภายใต้แบรนด์ GATA “รีโมทสวิทช์-รางปลั๊กรีโมท”
TMI รุกสินค้าใหม่ภายใต้แบรนด์ "GATA" เปิดตัว “รีโมทสวิทช์ฝังกำแพง”- "รางปลั๊กควบคุมด้วยรีโมท" พร้อมชูจุดเด่นการเป็นอุปกรณ์ไฟฟ้านวัตกรรมใหม่ที่มีความสะดวกในการใช้งาน ปลอดภัย ทันสมัย และใช้งานง่าย
18 ก.ค. 2560

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า บริษัทเดินหน้ารุกตลาดสินค้าอุปกรณ์ไฟฟ้านวัตกรรมอย่างต่อเนื่องภายใต้แบรนด์ “GATA” โดยการเปิดตัวผลิตภัณฑ์ “รีโมทสวิทช์” แบบฝังกำแพง Remote Control Switch Wall Socket Design ที่สามารถเปิด-ปิดไฟได้ทันทีด้วยรีโมทคอนโทรลทั่วไป เพื่อแก้ปัญหาการถูกไฟดูดจากการสัมผัสสวิทช์โดยตรง และอำนวยความสะดวกให้กับผู้ใช้ โดยไม่ต้องเดินไปเปิด-ปิดด้วยตนเอง
พร้อมทั้งเปิดตัว “รางปลั๊ก GATA ควบคุมด้วยรีโมท” Intelligent Multi-Functional Socket ซึ่งสามารถควบคุมการเปิด-ปิดจากระยะไกลถึง 10 เมตร ด้วยรีโมททุกชนิดยกเว้นเครื่องปรับอากาศ ผลิตจากพลาสติกที่ทนความร้อนสูง มีระบบตัดวงจรไฟฟ้าเมื่อมีความร้อนสูงเกินไป ป้องกันไฟกระชาก 6,500 แอมป์ มีแผ่นป้องกันการสัมผัสถูกส่วนที่มีไฟฟ้า มีสัญญาณการแสดงไฟเปิด-ปิด
สำหรับสินค้าทั้ง 2 ผลิตภัณฑ์ บริษัทต้องการชูจุดเด่นการเป็นอุปกรณ์ไฟฟ้านวัตกรรมที่มีความสะดวกในการใช้งาน ปลอดภัย ทันสมัย และใช้งานง่าย สามารถตอบโจทย์ตลาดคนเมืองทั้งในกรุงเทพมหานคร และหัวเมืองใหญ่ตามภูมิภาคต่าง ๆ
 